রাজনীতির যখন ভরা বসন্ত চারদিক তখন আলোকিত হয় হরেক রকম বাহারী নেতার তেহারী খুশবুতে। অলিগলি রাজপথ প্লাবিত হয় নেতা, উপ নেতা, পাতি নেতা, ছটাক নেতা, তোলা নেতা সহ সব নেতাদের নর্তন-কুর্দন আর  দাপটের মৈথুনে। এমনি এক ভরা বসন্তে, চারদিক যখন জংলী আর জঙ্গলের প্রণয়লীলা তুঙ্গে, মা আমায় ডেকে পাঠালেন জরুরী তলবে। ঈশ্বর চন্দ্র বিদ্যাসাগরের মত না হোক অন্তত নিজের মত করে রাজধানী হতে এক ঘন্টার পথ ৫ ঘন্টায় পাড়ি দিয়ে যখন হাজির হলাম ততক্ষণে গতরের পরিধান ধৌত হয়ে গেছে নতুন এক খুশবোতে। মা, তোমার ভবঘুরে সন্তান হাজিরবলেই জানতে চাইলাম জরুরী তলবের কারণ। বিশ্ব জয়ের হাসি দিয়ে মুহুর্তেই ভুলিয়ে দিলেন কিছুক্ষণ আগের হাস-মুর্গী সমভিব্যহারে মহাযাত্রা। মন দিয়ে শোন, তোর দূর সম্পর্কের এক চাচাত বোন এসেছে গ্রাম হতে, বেচারীর  বিয়ে নিয়ে মহা সমস্যায় আছে তার মা-বাবা। কথার সারমর্ম করলে যা দাড়ায় তা হল, নতুন এক পাত্রের সন্ধান পাওয়া গেছে, আগামীকাল তারা দেখতে আসবে পাত্রীকে। আশপাশের পরিচিত মুরুব্বি দল ৪০ দিনের চিল্লায় এখন দেশান্তরী, তাই আমাকেই পাত্রীর হয়ে মুরুব্বি্র কাঠগড়ায় দাড়াতে হবে। আপত্তি যে কাজে আসবে না জানাই ছিল, তবুও করলাম। কাজ হলনা। 